﻿ኢድ አል አድሃ – አረፋ የአንድነት፣ የመተሳሰብና የመረዳዳት ተምሳሌት
ትናንት ከጠዋቱ 12 ጀምሮ ከሁሉም የአዲስ አበባ አቅጣጫ ሙስሊሞች ወጣቶች፣የእምነት አባቶች በቡድን በቡድን እየሆኑ ሃይማኖታዊ ዝማሬ እያሰሙ ወደ አዲስ አበባ ስታዲየም መድረሻቸውን አድርገዋል። ከየአቅጣጫው የተሰባሰቡት በርካታ ቁጥር ያላቸዉ የእስልምና ሃይማኖት ተከታዮች በአዲስ አበባ ስታዲየም በደማቅ ሃይማኖታዊ ሥነ ሥርዓት 1 ሺህ 440ኛውን የዒድ አልአድሀ (አረፋ) በዓል አክብረዋል። በአዲስ አበባ ስታዲየም በዓሉን በመታደም ላይ እያለ ያገኘነው አሊ ኢማም አሊ የዒድ አልአድሀ በዓል የሙስሊሙ ማህበረሰብ የሚተዛዘንበትና የሚረዳዳበት በዓል መሆኑን ገልጾ እሱም ከሙስሊምና ከክርስቲያን ወዳጆቹ ጋር አብሮ በጋራ የሚያከብረው መሆኑን ነግሮናል ። ‹‹የአረፋ በዓል አንድነታችን የምናጠናክርበትና የምናሳይበት ነው›› የሚለው ወጣቱ ‹‹አንድነት እየተጠናከረ በሄደ ቁጥር መግባባት ይፈጠራል፤ አቅም ይጠነክራል።ችግርም በቀላሉ ይፈታል። በተለይ ወጣቱ በአሁኑ ጊዜ እዚህም እዚያም ከሚታዩት የዘረኝነት አባዜ ወጥቶ በአገርና በሰብዓዊነት ፍቅር መንፈስ አገርን ከፍ ወዳለ ደረጃ ለማድረስ ሁለተናዊ ጥረት ማድረግ ይገባዋል ብሏል። አገር እያደገች ከመጣች ግለሰቦችም እያደጉ ይሄዳሉ ።ስለዚህ ሁሉም ዜጋ ለአገሩ በሃይማኖታዊ ጥብቅ ሥነ ምግባር ማበርከት የሚጠበቅበትን ድርሻ በቅንነትና በታማኝነት ማከናወን አለበት የሚል መልዕክት አስተላልፏል። ሌላው በአዲስ አበባ ስታዲየም ከጸጥታ ሀይሎች ጋር ሆኖ ሲያስተባብር ያገኘነው ወጣት አብዱራዛቅ አብደላ ጠዋት 11 ሰዓት ተኩል ከመርካቶ አካባቢ ተነስቶ የመጣ መሆኑን ገልጾልን በዓሉ በሰላምና ስነ ስርዓት ኖሮት እንዲከበር ከጸጥታ አካላት ጎን በመሆን የማስተባበርና ቦታ የማመላከት ሥራ በበጎ ፈቃዱ መስራቱን ተናግሯል። የአረፋ በዓል አቅመ ደካሞችንና የተቸገሩ አካል ጉዳተኞችን በመርዳት ከቤተሰብ ጋር አብሮ እንደሚያከብር የሚናገረው ወጣቱ በተለይ ኢድ አልድሀ በዓል የአንድነት፣ የመተሳሰብና የፍቅር በዓል በመሆኑ ህዝበ ሙስሊሙ ያለውን ለሌለው አካፍሎ እንደሚያሳልፈው ነግሮናል። ከአንድ ዓመት በፊት ‹‹ የከፋፍለህ ግዛ ስርዓት›› በመሆኑ ምክንያት በሙስሊሙ ማህበረሰብ ዘንድ የመከፋፈልና በብሄርም የመለያየት፣ በጥርጣሬ የመተያየትና ወጣቱም ሥራ ለማግኘት ካድሬ ሁን ተብሎ የሚገደድበት ሁኔታ ጎልቶ ይታይ እንደነበር አስታውሶ ጠቅላይ ሚኒስትር ዶክተር አብይ ወደ ስልጣን ከመጡ ወዲህ የሙስሊሞች ችግሮች እየተፈቱና መለያየቱም ቀስ በቀስ እየቀረ መሆኑን አመልክቷል።በአሁኑ ጊዜ በሃይማኖቱም፣ በኢኮኖሚውና በፖለቲካው አመቺ ሁኔታ በመፈጠሩ ወጣቱ ትውልድም የሚጠበቅበትን ሁለተናዊ ተሳትፎ በነጻነት ማድረግ እንዳለበትና አባቶች ለአገር ዕድገትና ነጻነት በአንድነት መቆም ያስመዘገቡት የድል አሻራ አሁንም ልናስቀጥለውና ጠብቀን ልንይዘው ይገባል ሲል መክሯል ። ሀሊማ አህመድ በዓሉን አክብራ ስትመለስ ነው ያገኘናት። አረፋን አዲስ አበባ ተገኝታ ስትካፈል የመጀመሪያ ጊዜ መሆኑን ገልጻ በዓሉ የመተሳሰብና የአንድነት ማሳያ በዓል በመሆኑ ህዝበ ሙስሊሙ በዚሁ መንፈስ እንዲያከብረውና የተቸገሩ ወገኖችን በመርዳት እንዲያሳልፍ አሳስባለች። ‹‹ሁሉም ከተባበረ ችግሮችን መፍታት ቀላል ነው›› የምትለዋ ወጣቷ ሃሊማ ሁሉም ኢትዮጵያዊ ድህነትና ስደትን ለማስቀረት በየፊናው ተግቶ መስራት እንዳለበት ነው የተናገረችው።ሁሉም ብርቱ ጥረት ካዳረገ በግለሰብም ሆነ በአገር ደረጃ የማይለወጥ ነገር አይኖርም ብላለች። ኢማም አብዱልባር ሰልማን የኳስ ሜዳ መስጅድ ኢማም ናቸው።የዒድ አልአድሀ በዓል የመረዳዳትና የመተሳሰብ መሆኑን ገልጸው ህዝበ ሙስሊሙ መልካም ነገሮችን እየሰራ፣ደሃዎችን እየረዳ፣ቤተሰብን እያስደሰተ የሚያከብረው መሆኑን ተናግረዋል። በኢትዮጵያ እስልምና ጉዳዮች ጠቅላይ ምክር ቤት የኡለማዎች ምክር ቤት አባልና የኢትዮጵያ እስልምና ጉዳዮች ጠቅላይ ምክር ቤት ፕሬዚዳንት ተወካይ ሸህ ሰይድ አህመድ ሙስጠፋ በ1440ኛው
የዒድ አልአድሀ አረፋ በዓል ሥነ ሥርዓት ላይ እንደገለጹት በአሁኑ ጊዜ የህዝበ ሙስሊሙን ጥያቄ ለአንዴና ለመጨረሻ ጊዜ ለመመለስ የተቋቋመው ኮሚቴ የዝግጅት ምዕራፉን አገባዶ ጊዜያዊና ህዝባዊ የሙስሊሙ ማህበረሰብ ተወካይ አካል ተቋቁሟል። ይህ አካል የሙስሊሞችን ዘርፈ ብዙ ችግርና ጥያቄ ለመፍታት እንዲበቃ የህዝበ ሙስሊሙ ተሳትፎና ትብብር ይጠበቃል። በአዲስ አበባ አስተዳደር፣ በኦሮሚያ፣ በአፋር፣ በሱማሌና በደቡብ ክልሎች መጂሊሶች ተቋቁመው በመገባደድ ላይ ናቸው። በትግራይና በአማራ ክልሎች በመጪዎቹ ጊዜያት ጂሊሶችን የማቋቋም እንደሚጠቃለል ተስፋ እናደርጋለን። ለህዝበ ሙስሊሙና ለአገራችን አንድነትና አብሮነት የሚፈለግብንን ሁሉ ማበርከት ከእኛ ይጠበቃል። ሸህ ሰይድ አህመድ ‹‹ዜጎች ታስረው፣ ተገርፈው፣ ህይወታቸውን አጥተው፣ የመጣ ለውጥ ነውና ለውጡን እንደ አይን ብሌናችን ልንጠብቀውና ልንንከባከበው ይገባል፤ በልዩ ልዩ ምክንያቶችና ለውጡን በማይፈልጉ ወገኖች በሙስሊም ማህበረሰቡ ላይ በሚደርሱ ትንኮሳዎች ሳንዘናጋ ያለፈውን ቂምና ችግር ረስተን ለቀጣይ ዓላማ እጅና ጓንት ሆነን ልንሰራና ይገባል›› ሲሉ ጥሪ አቅርበዋል። ‹‹የሙስሊሙ አንድነትና ጥንካሬ የመላው አገራችን አንድነትና ጥንካሬ ነውና ይህን ለማምጣት የሚደረገው ጥረት ሁለንተናዊ ተሳትፎ ማድረግ ይገባል ያሉት የአዲስ አበባ እስልምና ጉዳዮች ከፍተኛ ምክር ቤት ፕሬዚዳንት ሃጂ ሱልጣን አማን ህዝበ ሙስሊሙ የእሱ ዕድገትና ሰላም የአገርም ዕድገትና ሰላም ጭምር መሆኑን በመረዳት የሙስሊም ህግጋት በሚያዙት መሰረት ቀን ከሌት በመስራት ለአገር ዕድገትና ለውጥ አስተዋጽኦ ማድረግ ይጠበቅበታል ብለዋል። የአዲስ አበባ ከተማ አስተዳደር ምክትል ከንቲባ ተወካይና የአስተዳደሩ ሰላምና ጸጥታ ቢሮ ኃላፊ አቶ ዮሐንስ ምትኩ በበኩላቸው እንዳሉት ህዝበ ሙስሊሙ በዓሉን ሲያከብር ሰላማዊ መስተጋብር እንዲጠናከርና ጥላቻ፣መለያየትና ምቀኝነት ቦታ እንዳይኖራቸው የበኩሉን አስተዋጽኦ እንዲወጣ ጥሪ አስተላልፈዋል። ‹በህዝበ ሙስሊሙ የተፈጠረው መነቃቃትና አንድነት ተጠናክሮ እንዲቀጥል ሰላሙን ከሚያደናቅፉ ሁኔታዎች ራሱን በመጠበቅ በአገሪቱ ሰላም፣አንድነትና አብሮነት እንዲጠናከር ከሌሎች የሃይማኖት ተቋማትና ምእምናን ጋር በትብብር መንፈስ መስራት እንደሚገባም አስገንዝበዋል። ‹‹ቀጣዩ ጊዜ ከጥላቻ ይልቅ ፍቅር፣ከመለያየት ይልቅ አንድነት፣ከመጠላላት ይልቅ አብሮነት የምንሸጋገርበትና እጅ ለእጅ ተያይዘን በችግኝ ተከላ ታሪክ የምንሰራበት ጊዜ ይሁን›› ሲሉም በከተማ አስተዳደሩ ስም ጥሪ አቅርበዋል።አዲስ
ዘመን ነሃሴ 6/2011